b'\n_START_ARTICLE_\nFrigga\n_START_PARAGRAPH_\nFrigga je bila v nordijski mitologiji boginja poroke, materinstva, modrosti, zemlje, napovedovanja prihodnosti in ljubezni. Bila je \xc5\xbeena vrhovnega boga Odina ter mati boga svetlobe Baldra. Povezana je z nordijsko boginjo plodnosti in ljubezni Freyo. Iz njenega imena izvira dana\xc5\xa1nje angle\xc5\xa1ko poimenovanje za petek Friday. Njen vpliv se izkazuje v moderni dobi, predvsem v umetnosti in popularni kulturi. Predstavljala je predmet \xc4\x8da\xc5\xa1\xc4\x8denja v germanskem neopaganizmu. V slovanski mitologiji ji je podobna boginja ljubezni in zakona Lada.\n_START_SECTION_\nIzvor imena\n_START_PARAGRAPH_\nNjeno ime izvira iz pragermanskega samostalnika *frijaz, ki izhaja iz istega vira (indoevropski prajezik) kot \xc5\xbeenski samostalnik *priy\xc4\x81. Kasneje je bila v angle\xc5\xa1\xc4\x8dini za razlikovanje \xc5\xbeenskega spola dodana pripona -a, iz \xc4\x8desar je nastalo ime Frigga. Dana\xc5\xa1nje angle\xc5\xa1ko poimenovanje za petek (Friday) izvira iz staroangle\xc5\xa1kega izraza fr\xc4\xab\xc4\xa1ed\xc3\xa6\xc4\xa1, ki pomeni "Friggin dan"._NEWLINE_Boginji Frigga in Freya po mnenju strokovnjakov izvirata iz istega germanskega bitja, saj obema pripisujejo podobne darove in lastnosti \xe2\x80\x93 obe sta med drugim predstavljali boginji ljubezni ter napovedovanja prihodnosti. Na tem temelji nastanek njune hipoteze skupnega izvora. Po tej se je evolucija boginj iz skupnega germanskega bitja za\xc4\x8dela razlikovati \xc5\xa1ele v poznem vikin\xc5\xa1kem obdobju. Od takrat ju razlikuje le njuno ime.\n_START_SECTION_\nPesni\xc5\xa1ka Edda\n_START_PARAGRAPH_\nStarej\xc5\xa1a ali pesni\xc5\xa1ka Edda je zbirka starih islanskih juna\xc5\xa1kih epov iz 13. stoletja. Frigga je omenjena v pesnitvah V\xc3\xb6lusp\xc3\xa1, Vaf\xc3\xber\xc3\xba\xc3\xb0nism\xc3\xa1l, Lokassena ter Gr\xc3\xadmnism\xc3\xa1l._NEWLINE_Njeno ime se v pesnitvi V\xc3\xb6lusp\xc3\xa1 pojavi dvakrat. Prvi\xc4\x8d v sedemintrideseti kitici ob smrti svojega sina, drugi\xc4\x8d v triinpedeseti, ko je Odin predstavljen kot "tisti, ki ga Frigga ljubi."_NEWLINE_Frigga nastopi v pesnitvi Vaf\xc3\xber\xc3\xba\xc3\xb0nism\xc3\xa1l, ko Odina namerava obiskati velikan Vaf\xc3\xber\xc3\xba\xc3\xb0nir. Frigga mu svetuje, naj ostane doma, saj noben velikan ni tako mogo\xc4\x8den kot on. Ko Odin odide, mu za\xc5\xbeeli varno pot ter vrnitev._NEWLINE_V Lokasseni Frigga nastopi v prepiru z bogom Lokijem, ko ta vse \xc5\xbeenske v dvorani obto\xc5\xbei promiskuitete in nezvestobe. Sledi prepir Lokija in boginje Freye o Friggi._NEWLINE_Najbolj vidno vlogo odigra v uvodu pesnitve Gr\xc3\xadmnism\xc3\xa1l. V njej je predstavljena zgodba njenih rejni\xc5\xa1kih otrok Agnarja in Geirr\xc3\xb6\xc3\xb0rja, v katero sta skozi dialog vpletena Odin in Frigga.\n_START_SECTION_\nProzna Edda\n_START_PARAGRAPH_\nProzna ali mlaj\xc5\xa1a Edda je zbirka nordijskih mitolo\xc5\xa1kih pesmi, ki jih je okoli 1220 zbral islandski zgodovinar Snorri Stulrusson. Sestavljena je iz treh knjig: Gylfaginning, Sk\xc3\xa1ldskaparm\xc3\xa1l in H\xc3\xa1ttatal._NEWLINE_V prvi knjigi Gylfaginning je Frigga omenjena, ko preoble\xc4\x8deni kralj Gylfi \xc5\xbeeli vedeti, kaj pomeni izraz za nordijske boginje azi. Prerok High mu odgovori, da je "najvi\xc5\xa1ja med njimi Frigga" in da je Freya "najvi\xc5\xa1je uvr\xc5\xa1\xc4\x8dena poleg nje". V devetin\xc5\xa1tiridesetem delu knjige je predstavljena zgodba njenega sina Balderja vse do njegovega pogreba, katerega se udele\xc5\xbeijo razli\xc4\x8dna mitolo\xc5\xa1ka bitja, Odin in Frigga._NEWLINE_V drugem delu mlaj\xc5\xa1e Edde Sk\xc3\xa1ldskaparm\xc3\xa1l Frigga nastopa ves \xc4\x8das. Prvi\xc4\x8d je omenjena na za\xc4\x8detku, ko azijevi bogovi in boginje pripravijo gostijo. Frigga je ena izmed dvanajstih bogov, ki se nahajajo v ob\xc4\x8dinstvu.\n_START_SECTION_\nUpodobitve v umetnosti\n_START_PARAGRAPH_\nFrigga se v umetnosti, literaturi in glasbi omenja do moderne dobe. Po njej sta poimenovani dve igri: Friggja iz 18. stoletja, ki jo je napisal \xc5\xa1vedski kralj Gustav III ter Frau Frigg und Doktor Faust, ki sta jo leta 1937 napisala Hans Friedrich Blunck in H. F. Block. Bila je predmet poslikovanja umetnikov K. Ehrenberga (slika Friig, Freya iz leta 1883), Johna Charlesa Dollmana (slika Frigga Spinning the Clouds iz leta 1900) ter H. Thoma (slika Fricka)._NEWLINE_Kot lik nastopa v Marvelovih stripih in filmih o superjunakih studia Marvel Studios, kjer upodablja kraljico nami\xc5\xa1ljenega kraljestva Asgard, Odinovo \xc5\xbeeno ter mati boga groma Thora in posvojenega sina Lokija._NEWLINE_Po boginji se je poimenovala finska skupina ljudske glasbe Frigg. Kot Freya se pojavi v ra\xc4\x8dunalni\xc5\xa1ki video igri God of War.'